## El 95,7 % d’estudiants afectats per la dana que s’ha presentat a la convocatòria de juliol supera la prova d’accés a la universitat

*** La millor nota de l’alumnat afectat per la dana ha sigut d’una alumna de l’IES Andreu Alfaro de Paiporta, amb un 9,160 sobre 10, seguida d’una altra alumna de l’IES María Carbonell i Sánchez de Benetússer, amb un 9,155 sobre 10**

La Conselleria d’Educació, Cultura, Universitats i Ocupació ha informat que el 95,7 % dels estudiants afectats per la dana que van optar per presentar-se a la convocatòria de juliol de la prova d’accés a la universitat l’ha superada.

La Conselleria va donar l’opció de presentar-se en juliol a este alumnat per a compensar les classes perdudes i que tingueren un mes més per a preparar la prova. En este cas, a més, els resultats es consideren de convocatòria ordinària.

En esta opció es van matricular 480 estudiants, procedents tant de Batxillerat com de cicles formatius, 469 dels quals s’han presentat a la prova. D’estos, el 65,25 % han sigut dones, i el 34,75 %, hòmens. L’alumnat de la zona afectada per la riuada es va examinar en la Universitat de València, amb una mitjana de 5,992 punts en la fase obligatòria, i en la Universitat Politècnica de València, amb una mitjana de 6,513. La nota mitjana de les dones supera la dels hòmens en les dos universitats, amb un 6,588 enfront de 6,312 en la UPV, i 6,001 enfront de 5,976 en la UV.

D’este alumnat afectat per la riuada, la millor nota d’esta convocatòria en la UPV ha sigut d’una alumna de l’IES Andreu Alfaro de Paiporta, que ha obtingut un 9,160 sobre 10. Per la seua banda, en la UV, la nota més alta registrada d’este alumnat ha sigut d’una alumna de l’IES María Carbonell i Sánchez de Benetússer, amb un 9,155 sobre 10.

D’altra banda, a la convocatòria extraordinària de les PAU d’este mes de juliol s’han presentat un total de 5.524 alumnes —exclòs l’alumnat de zona dana—, dels quals 1.584 corresponen a la Universitat de València, 1.396 a la Politècnica de València, 991 a la Miguel Hernández, 961 a la Universitat d’Alacant i 492 a la Jaume I de Castelló. Del total han completat la fase obligatòria 3.836 alumnes, 2.790 dels quals han resultat aptes, la qual cosa representa el 72,73 %.

Les notes es poden consultar des de la vesprada d’ahir en la web https://appweb1.edu.gva.es/paseu/login.sec. El termini per a sol·licitar revisió és del 9 a l’11 de juliol (este últim dia finalitza a les 14:00 hores) i la resolució de les revisions realitzada per la comissió gestora es farà pública el 15 de juliol.

Enguany, a més, hi haurà una tercera convocatòria de la PAU, que serà l’extraordinària per a l’alumnat afectat per la dana. La inscripció per a esta convocatòria tindrà lloc entre el 10 i 11 de juliol i els exàmens es faran els dies 22, 23 i 24 de juliol.

Fecha: 09/07/2025